Talle vas wat bedreigde plante smokkelAl die verdagtes het dieselfde vetplantspesie in hul besit gehad. (Foto: Verskaf) Agtien verdagtes is in die Wes-Kaap in hegtenis geneem nadat hulle verlede week met bedreigde plantspesies betrap is. Volgens kapt. FC van Wyk, polisiewoordvoerder, is vier verdagtes Woensdag op Swawelskloofplaas in Worcester aangekeer nadat hulle met bedreigde vetplante in hul besit gevind is. Die aantal vetplante het ŉ geskatte waarde van sowat R500 000. Polisielede het kort hierna nog ses verdagtes in dieselfde omgewing met dieselfde vetplantspesie vasgetrek. In ŉ afsonderlike geval het die polisie in Philadelphia inligting ontvang oor ŉ verdagte voertuig by ŉ vulstasie op die N7. Beamptes het die voertuig deursoek en ŉ sak vol bedreigde vetplante gevind. Die drie insittendes is glo van die Bitterfontein-omgewing. Hulle is in hegtenis geneem op aanklag van die besit van bedreigde fauna en flora. Een groep verdagtes het vetplante ter waarde van R500 000 probeer smokkel. (Foto: Verskaf) Polisielede van Vanrhynsdorp en Nuwerus het Donderdag in ŉ gesamentlike poging ook vyf verdagtes op die N7 in hegtenis geneem. Die verdagtes het glo bedreigde vetplante in hul besit gehad. Al die verdagtes het dieselfde vetplantspesie, bekend as Conophytum ficiforme, in hul besit gehad. Dié soort vetplant groei veral in die Wes-, Noord- en Oos-Kaap en blom in die herfs. Die verdagtes sal na verwagting Maandag in die hof verskyn op aanklag van die besit van flora sonder geldige dokumente, asook vir die besit van beskermde flora.